|  |  |  |
| --- | --- | --- |
| Кыргыз Республикасынын Министрлер Кабинетине караштуу Интеллектуалдык менчик жана инновациялар мамлекеттик агенттигинин Илимий-техникалык кеңешинин 2023-жылдын 4-июлундагы №3 чечими менен жактырылды |  | Кыргыз Республикасынын Министрлер Кабинетине караштуу Интеллектуалдык менчик жана инновациялар мамлекеттик агенттигинин директорунун 2023-жылдын 4-июлундагы №160 буйругу менен бекитилди |

**Кыргыз Республикасынын ойлоп табуучуларынын, чыгармалардын авторлорунун арыздарын жана документтерин кароо боюнча Ведомстволор аралык жумушчу комиссия жөнүндө**

**ЖОБО**

1. **Жалпы жоболор**

1. Кыргыз Республикасынын патенттердин авторлорунун/ээлеринин чыгармалардын авторлорунун, арыздарын жана документтерин кароо боюнча Ведомстволор аралык жумушчу комиссия жөнүндө жобо “Автордук укук жана чектеш укуктар жөнүндө” Кыргыз Республикасынын Мыйзамына, “Патент мыйзамы” Кыргыз Республикасынын Мыйзамына, Кыргыз Республикасынын Өкмөтүнүн 2019-жылдын 6-мартындагы №105 токтому менен бекитилген Кыргыз Республикасында ойлоп табуучулук жана чыгармачылык ишке шыктандыруу жөнүндө жобого жана башка ченемдик укуктук актыларга ылайык иштелип чыккан.

2. Кыргызпатенттин алдындагы Интеллектуалдык менчик мамлекеттик фонду (мындан ары – ИМ Мамфонду) ойлоп табуучулук жана чыгармачылык ишмердүүлүктү колдоого багытталган финансылык жардамды алуу үчүн Кыргыз Республикасында ойлоп табуучулук жана чыгармачылык ишке шыктандыруу жөнүндө жобого ылайык (КР Өкмөтүнүн 2019-жылдын 6-мартындагы №105 токтому), Кыргыз Республикасынын ойлоп табуучуларынын, чыгармалардын авторлорунун арыздарын жана материалдарын карап чыгуу үчүн Ведомстволор аралык жумушчу комиссиясын (мындан ары – Комиссия) түзөт.

3. Комиссиянын негизги милдети чыгармалардын авторлорунун жана ойлоп табуучулардын чыгармачылык, ойлоп табуучулук ишмердүүлүгүн жүзөгө ашырууга финансылык жардам бөлүп берүү жөнүндө арыздарын жана материалдарын карап чыгуу, ошондой эле ИМ Мамфондунун Башкармалыгынын кароосуна документтерди киргизүү болуп саналат.

4. Комиссия өз ишмердүүлүгүндө Кыргыз Республикасынын колдонуудагы мыйзамдарын жана ушул Жобону жетекчиликке алат.

Комиссиянын мүчөлөрү бирдей статуска ээ жана Комиссиянын ишинде эч кандай артыкчылыктарга ээ эмес.

5. Финансылык жардамды алууга Кыргыз Республикасынын жарандары, ошондой эле чыгармалардын авторлору, патенттердин авторлору/ээлери (ойлоп табуучулар) болуп саналган ата мекендик юридикалык жактар ​кайрылууга укуктуу.

1. **Комиссиянын курамы**

6. Келип түшкөн арыздарды жана материалдарды карап чыгуу үчүн ИМ Мамфонду Кыргыз Республикасынын министрликтеринин жана ведомстволорунун өкүлдөрүнөн, ошондой эле коомдук уюмдардын өкүлдөрүнөн 9 адамдан кем эмес курамда төрагадан, орун басарынан жана Комиссиянын мүчөлөрүнөн турган Комиссия түзөт (1-тиркеме).

7. Комиссиянын курамы ИМ Мамфондунун аткаруучу директорунун буйругу менен бекитилет. Комиссиянын төрагасы Комиссиянын ишине жалпы жетекчиликти жүзөгө ашырат жана отурумдарды өткөрөт, ал жок учурда төраганын милдетин орун басары аткарат. Комиссиянын мүчөлөрү отурумдарга алмаштыруу укугусуз катышат.

Кворум болгондо Комиссиянын чечими ачык добуш берүү формасында көпчүлүк добуш менен кабыл алынат. Добуштар бирдей болгон учурда Комиссиянын төрагасынын добушу чечүүчү болуп саналат. Комиссиянын отурумдары жылына эки жолудан кем эмес өткөрүлөт, ошондой эле Комиссиянын мүчөлөрүнүн демилгеси жана төраганын чечими боюнча Комиссиянын кезексиз отурумдары өткөрүлүшү мүмкүн.

1. **Арыздарды кароонун тартиби**

8. Комиссия келип түшкөн арыздарды жана документтерди карайт, алардын талаптарга ылайык келишин текшерет.

1) тиешелүү критерийлерге ылайык ойлоп табуучулар үчүн:

- жаңычылдык;

- өнөр жайда колдонулушу;

- техника-экономикалык натыйжалуулугу.

2) критерийлер боюнча авторлор үчүн:

- көркөмдүүлүк;

- социалдык маанилүүлүгү;

- чыгарманын идеясынын масштабдуулугу;

- чыгарманын бүтүндүгү.

9. Комиссия келип түшкөн арыздарды жана аларга тиркелген документтерди КР Өкмөтүнүн 2019-жылдын 6-мартындагы № 105 токтому менен бекитилген Кыргыз Республикасында ойлоп табуучулук жана чыгармачылык ишке шыктандыруу жөнүндө жобонун 8-пунктуна ылайык карайт.

10. Комиссия арыздарды жана документтерди карап чыккандан кийин авторлорго, ойлоп табуучуларга финансылык жардам бөлүп берүү жөнүндө документтерди ИМ Мамфондунун Башкармалыгынын кароосуна киргизет.

11. Комиссиянын чечими протокол менен таризделет, ага Комиссиянын мүчөлөрү кол коюшат.

12. Комиссиянын иш кагаздарын ИМ Мамфондунун кызматкери болгон катчы жүргүзөт.

13. Чыгармалардын авторлорунан жана ойлоп табуучулардан арыздар жана документтер келип түшкөндө, аларга келип түшкөн күндөн тартып үч күндүк мөөнөттө шифр ыйгарылат. Шифрленген документтер Комиссиянын мүчөлөрүнүн кароосуна жиберилет.

14. Комиссиянын катчысы туура шифрлөө жана документтерди сактоо, ошондой эле алардагы маалыматтарды ачыкка чыгарбоо үчүн жооптуу болот.

 *1-тиркеме*

**Кыргыз Республикасынын ойлоп табуучуларынын, чыгармалардын авторлорунун арыздарын жана документтерин кароо боюнча Ведомстволор аралык жумушчу комиссиянын**

**КУРАМЫ**

Комиссиянын төрагасы – ИМ Мамфондунун аткаруучу директору;

Комиссиянын төрагасынын орун басары – ИМ Мамфондунун аткаруучу директорунун орун басары.

**Комиссиянын мүчөлөрү:**

Кыргыз Республикасынын Юстиция министрлигинин өкүлү;

Кыргыз Республикасынын Финансы министрлигинин өкүлү;

Кыргыз Республикасынын Маданият, маалымат, спорт жана жаштар саясаты министрлигинин өкүлү;

Кыргыз Республикасынын Билим берүү жана илим министрлигинин өкүлү;

Коомдук уюмдардын жеке өкүлү (макулдашуу боюнча);

Кыргыз Республикасынын Министрлер Кабинетине караштуу Интеллектуалдык менчик жана инновациялар мамлекеттик агенттигинин Экспертиза башкармалыгынын кызматкери;

Кыргыз Республикасынын Министрлер Кабинетине караштуу Интеллектуалдык менчик жана инновациялар мамлекеттик агенттигинин Автордук жана чектеш укуктар башкармалыгынын кызматкери;

Кыргыз Республикасынын Министрлер Кабинетине караштуу Интеллектуалдык менчик жана инновациялар мамлекеттик агенттигинин алдындагы Интеллектуалдык менчик мамлекеттик фондунун кызматкери.